Worcester F 80 Distinctiones

23 Bonorum

Bonorum quinque sunt genera. Quorum primum est bonum nature, vt corpus et anima, Gen. 1[:31]: *Vidit cuncta que fecerat, et erant [valde bona]*. 1 Tim. [4:4]: *Omnis creatura Dei bona* et hoc ligat nos ad diligendum Deum. Nam canis diligitur propter hominem, filius propter patrem, opus propter artificem, et econtro, Amos 5[:15]: *Odite malum et diligite bonum.*

¶ Secundum est bonum fortune, ut sunt ista temporalia, de quibus, Job 2[:10]: *Si bona suscepimus* *de manu [Dei],* etc., et hoc ligat ad distribuendum, sicut fons plenior magis debet redundare, Luc. 19[:8]: *Ecce dimidium bonorum meorum, do pauperibus.* Non sicut diues, de quo, Luc. 12[:19]: *Anima* mea, *multa bona habes, etc.,* et tamen totum amisit.

¶ Tercium est bonum gracie, ut sunt bona spiritualia, de quo, Luc. 11[:13]: *Pater uester [de] celo dabit spiritum bonum petentibus se.* Hoc est semen bonum, de quo, Matt. 12[:35] et Eccli. 12[:4-5]: *Da bono et non receperis peccatorem*. Et hoc ligat bonum ad operandum, sicut pecunia ad lucrandum, Modo videlicet opus gracie, regnum celorum. Set non sic postea, Jer. 7[:3]: *Facite bonas vias vestras.* Gal. 6[:9]: *Bonum autem facientes, non deficiamus.*

¶ Quartum est bonum sapientie, de quo, Psal. [118:72]: *Bonum mihi lex oris tui*. De quo etiam dicitur Luc. 9[:33]. Et Hoc bonum ligat ad docendum, sicut multiplicacio fructum ligat ad seminandum, [2] Tim. 4[:7]: *Bonum certamen certavi*, etc. Psal. [118:68]: *Bonus es tu, et in bonitate tua doce,* etc.Sicut bonus odor diffunditur ad attrahendum alios, [2] Cor. 2[:15]: *Christi* *bonus* *odor sumus Deo*. Prou. 13[:15]: *Doctrina bona dabit gratiam*.

¶ Quintum est bonum glorie, de quo, Psal. [26:13]: *Credo videre bona Domini*. Hoc bonum ligat ad inquirendum sicut possessio optabilis. Si tantam dilectionem dat Deus in terrenis et inimicis suis, quantam dabit amicis suis in celestibus. Vere super omnia appetendum est idem bonum, vbi est abundancia perfecta, Psal. [64:5]: Quia replebuntur *in bonis domus tue*. Et hoc bonum adquiret misericordia, Prou. 14[:22]: *Misericordia et veritas preparant bona.* Et eciam duracio perpetua, Eccli. 31[:10-11]: *Qui potuit facere mala, et [non] fecit.* *Ideo stabilita sunt bona illius*. Set bonum adquiritur per innocenciam, Psal. [83:13]: *Non privabit bonis eos qui ambulant in innocentia*. Vbi eciam est delectacio pura, Psal. [105:5]: *Ad videndum in bonitate electorum tuorum.* Hoc bonum

/fol. 218va/

adquirit caritas continua, Psal. [33:11]: *Inquirentes Dominum non minuentur omni bono*, quia Deum habebit in quo est omne bonum.

¶ Item nota quod omnia bona dedit nobis Deus: quia bona nature ad essendum; bona fortune ad vtendum; bona gracie ad merendum; bona glorie ad fruendum.

¶ De bonis fortune que sunt temporalia dicitur, Psal. [8:8]: *Omnia subiecisti sub pedibus*. Ista autem bona dantur ad tria: primo ad sustentamentum necessitatis, sicut lac puero. Sicut corpora superiora influunt humorem et calorem in inferiora receptabilia quod habent a prima causa, Matt. 6[:33]: *Primum querite regnum Dei, et justitiam ejus: et hec omnia adicientur uobis*. Tanguntur hec tria genera bonorum, scilicet, eterna, spiritualia, temporalia. Quorum prima sunt maxima, secunda minora, tercia minima. Prima debent esse in intencione: Ideo dicit *Primum querite regnum Dei*. Secunda in operacione: ideo dicit *et iusticiam.* Tercia in dispensacione, ideo dicit, *et hec omnia adicientur [vobis]*. Set, heu, multi, sicut porci, comedentes glandes set non respicientes vnde veniunt, Deut. 32[:15]: *Incrassatus est dilectus, et recalcitravit.*

Secundo[[1]](#footnote-1) dantur temporalia ad contemptum proprietatis. Datur enim consilium de contemptu temporalium vt sic facilius transeamus ad eterna, Matt. 19[:27]: *Ecce nos relinquimus omnia*, etc. Igitur relinquenda sunt ista temporalia non abusu, set ab affectu vtiliter ne alias contingat ea relinqui inutiliter, Sap. 5[:8]: *Quid nobis profuit superbia aut,* etc. Vide ergo premium contempnemcium, transitum temporalium. Exemplum[[2]](#footnote-2) sapiencium. Vnde glosa super illud Joan. 6[:15]: Christus *fugit* cum *eum* vellent[[3]](#footnote-3) rapere in *regem.* Homo Christus terrena contempsit vt contempnenda monstraret mala, sustinuit vt nec in illis quereretur felicita nec in istis timeretur aduersitas, Philip. 3[:8]: *Omnia detrimentum feci, et* reputaui *ut stercora, ut Christum lucrifaciam*. Set heu quia Philip. 2[:21]: dicitur *Omnes que sua sunt querunt, non que Jesu Christi*.

Tercio[[4]](#footnote-4) dant temporalia ad fomentum caritatis. Nam dona mutua fouent et ostendunt amorem sicut patet de elemosina, Luc. 16[:9]: *Facite vobis amicos de mammona iniquitatis*. Et Matt. 19[:21]: *Si vis perfectus esse vade*, contra pigros et procrastinantes, *et vende,* contra proprietarios par-

/fol. 218vb/

tem sibi retinentes, *que habes,* contra raptores de alieno ministrantes, *et da pauperibus,* contra simoniacos et ambiciosos qui dant vt habeant et rem affectu mentis, *et sequere me,* effectu operis et habebis in quo infallibilitas thesaurum in quo preconsitas in celo in quo securitas. Magna est ergo iniquitas auarorum negare Domino sua propria, sicut canis iacens super fenum nec ipse comedit nec alios permittit, Psal [48:17]: *Ne timueris cum diues factus fuerit*, etc. Melius est enim facere secundum illud [1] Paralip. vltimo [29:14]: *Tua* Domine *sunt omnia et que de manu tua acceptimus dedimus tibi.*

¶ Item Augustinus, quedam sunt bona, set non iocunda, ut opera penitencie. Quedam sunt iocunda, set non bona, ut opera immunda. Quedam bona et iocunda, vt caritatis patrine.

1. Secundo ] Lambeth *corr.* Tercio F 80. [↑](#footnote-ref-1)
2. Exemplum ] *add*. ~~temporalium~~. [↑](#footnote-ref-2)
3. vellent ] *add*. ~~fugere~~. [↑](#footnote-ref-3)
4. Tercio ] Lambeth *corr.* Secundo F 80. [↑](#footnote-ref-4)